ಹನಿಕೇಕ್ ತಿಂದು ಗರ್ಭಿಣಿ ಸೇರಿ ಏಳು ಜನ ಆಸ್ಪತ್ರೆಗೆ ದಾಖಲು

ಯಾದಗಿರಿ: ಹನಿಕೇಕ್ ತಿಂದು ಗರ್ಭಿಣಿ ಸೇರಿದಂತೆ ಏಳು ಜನ ಆಸ್ಪತ್ರೆಗೆ ದಾಖಲಾದ ಘಟನೆ ಯಾದಗಿರಿ ಜಿಲ್ಲೆಯ ವಡಗೇರಾ ಪಟ್ಟಣದ ಅಂಬೇಡ್ಕರ್ ಕಾಲೋನಿಯಲ್ಲಿ ನಡೆದಿದೆ.

ಪಟ್ಟಣದ ನಿವಾಸಿ ಗುರುನಾಥ್ ನಾಟೇಕರ್ ಬಸವೇಶ್ವರ ವೃತ್ತದ ಬಳಿಯ ಜಬ್ಬಾರ್ ಎಂಬವರಿಗೆ ಸೇರಿದ್ದ ಬೇಕರಿಯಿಂದ ಸುಮಾರು ಅರ್ಧ ಕೆಜಿ ಹನಿ ಕೇಕ್ ಖರೀದಿ ಮಾಡಿ ಮನೆಗೆ ತೆಗೆದುಕೊಂಡು ಹೋಗಿದ್ದ್ರು. ನಾಟೇಕರ್ ಮನೆಯಲ್ಲಿ ಇಬ್ಬರು ಮಕ್ಕಳು ಹಾಗೂ ಇಬ್ಬರು ಗರ್ಭಿಣಿಯರು ಸೇರಿ ಒಟ್ಟು ಏಳು ಜನ ಹನಿ ಕೇಕ್ ತಿಂದಿದ್ದಾರೆ. ಸ್ವಲ್ಪ ಸಮಯದ ಬಳಿಕ ಎಲ್ಲರಿಗೂ ವಾಂತಿ ಭೇದಿ ಆರಂಭವಾಗಿದೆ. ಕೊನೆಗೆ ನೋಡು ನೋಡುತ್ತಿದ್ದಂತೆ ತೀವ್ರ ಅಸ್ವಸ್ಥರಾಗಿದ್ದಾರೆ.

ಅಸ್ವಸ್ಥರನ್ನ ಯಾದಗಿರಿ ಜಿಲ್ಲಾಸ್ಪತ್ರೆಗೆ ಕರೆತರಲಾಗಿದ್ದು, ಚಿಕಿತ್ಸೆ ನೀಡಲಾಗುತ್ತಿದೆ. ಬೇಕರಿ ಮಾಲೀಕನ ವಿರುದ್ಧ ವಡಗೇರಾ ಪೊಲೀಸ್ ಠಾಣೆಯಲ್ಲಿ ದೂರು ದಾಖಲಾಗಿದೆ.